Broj: 711-I-1241-R-155/21-01-18

Zagreb, 30. srpnja 2021. g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, na temelju članka 30. stavka 1. podstavka 4. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), dana 30. srpnja 2021.g., daje dužnosnicima i rukovodećim državnim službenicima u smislu ZSSI-a, sljedeću:

**SMJERNICU I UPUTU**

**Dužnosnici, kojima je od dana prestanka obnašanja dužnosti proteklo dvanaest mjeseci, imaju obvezu podnijeti Izvješće o imovinskom stanju dužnosnika povodom proteka dvanaest mjeseci od dana prestanka obnašanja dužnosti, u roku od 30 dana, sa stanjem na dan isteka 12 mjeseci od kraja mandata, sukladno članku 8. u vezi s člankom 20. stavkom 3. ZSSI-a.**

Obrazloženje

Člankom 3. ZSSI-a propisano je tko se smatra dužnosnikom u smislu navedenoga Zakona, kao i na koje osobe se navedeni Zakon odgovarajući primjenjuje. Time je ujedno određen i djelokrug samog Povjerenstva.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu Izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu Izvješće o svojoj imovini.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti. Iz članka 20. stavka 3. ZSSI-a proizlazi da obveza iz članka 8. ZSSI-a traje i u razdoblju od dvanaest mjeseci od dana prestanka obnašanja dužnosti te da stoga i povodom proteka dvanaest mjeseci od dana prestanka obnašanja dužnosti, postoji obveza dužnosnika da podnesu izvješće o imovinskom stanju sa stanjem na dan proteka dvanaest mjeseci od kraja mandata.

Napominje se da ova obveza nastupa ako dužnosnik nije u razdoblju 12 mjeseci od kraja mandata stupio na istu dužnost u novom mandatu ili na neku drugu dužnost iz članka 3. ZSSI-a, po kojoj osnovi također ima obvezu podnošenja izvješća o imovinskom stanju.

Sukladno navedenome, u točki III. Upute za popunjavanje obrasca izvješća o imovinskom stanju dužnosnika, objavljene 24. svibnja 2021. g. na internetskoj stranici Povjerenstva ([www.sukobinteresa.hr](http://www.sukobinteresa.hr)), u kojoj su definirani rokovi u kojima su dužnosnici iz članka 3. stavka 1. i 2. ZSSI-a dužni podnijeti Izvješće o imovinskom stanju dužnosnika, navedeno je da su dužnosnici dužni podnijeti Izvješće: u roku 30 dana od dana stupanja na dužnost, u roku 30 dana po prestanku obnašanja javne dužnosti, istekom godine - ako je tijekom godine nastupila bitna promjena imovinskog stanja te u roku od 30 dana po proteku dvanaest mjeseci od dana prestanka obnašanja dužnosti odnosno razrješenja.

Slijedom navedenoga, Povjerenstvo daje smjernicu i uputu da dužnosnici, kojima je od dana prestanka obnašanja dužnosti proteklo dvanaest mjeseci, imaju obvezu podnijeti Izvješće o imovinskom stanju dužnosnika povodom proteka dvanaest mjeseci od dana prestanka obnašanja dužnosti, sa stanjem na dan isteka 12 mjeseci od kraja mandata.

Ovo Izvješće o imovinskom stanju dužnosnika dužnosnici trebaju podnijeti najranije na sam dan isteka 12 mjeseci od prestanka obnašanja dužnosti, a najkasnije u roku od 30 dana od navedenog dana isteka 12 mjeseci od prestanka obnašanja dužnosti.

Napominje se da se dužnosnicima na adresu registracijskog e-maila koji su odredili u svojem zahtjevu za otvaranje korisničkog računa na mrežnoj stranici Povjerenstva, ili eventualnu novu e-mail adresu ako su tražili promjenu iste, šalje automatski podsjetnik

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnicima i rukovodećim državnim službenicima, putem korisničkog računa
2. Objava na internetskoj stranici Povjerenstva
3. Pismohrana